১১ সেপ্টেম্বর রাত তিনটায় রাজধানী ঢাকা থেকে দেশের বড় সামুদ্রিক বন্দর চট্টগ্রামের রাস্তা ধরে রওনা দিয়েছিলাম একটি দায়িত্ব পালনের জন্য। ৫ ঘণ্টায় মাত্র ৩৫ কিলোমিটার এগুতে পারি। নিজের জীপের সামনে ও পিছনে যতদূর লাইট ফেলে দেখতে পাই মালবাহী কার্গো-লরি সারি সারি দাঁড়িয়ে আছে। সবই বাম্পার টু বাম্পার। লরি ড্রাইভারদের কাছে জিজ্ঞেস করে জানতে পারি, প্রতি রাতেই তাদের এ অবস্থা হয়। ঢাকা-চট্টগ্রাম ফোর লেন হয়েছে, সিক্স লেনের কাজ চলছে- তারপরেও এ অবস্থা। তবে এই মালবাহী কার্গো-লরির জট বাংলাদেশের কোন নেগেটিভ চিত্র নয়। মূলত এই অবস্থা প্রকাশ করছে প্রতিদিন রফতানির জন্য বন্দরে কত মাল যাচ্ছে, আবার আমদানি পণ্য কী পরিমাণ দেশে ঢুকছে। মূলত এ ছবি বাংলাদেশের অর্থনীতির আকার বুঝতে সাহায্য করে। আমার সঙ্গীদের একজন ছিলেন সোশ্যাল ইকোনমির শিক্ষক, আরেকজন ইকোনমিক্সের ছাত্র। তারা দু’জনেই বিস্মিত। বাস্তবে তাদেরও ধারণার বাইরে চলে গেছে বাংলাদেশের অর্থনীতির আকার।